CP เตรียมเพาะชำกล้ายางรองรับความต้องการเกษตรกร
ซีพี ลงพื้นที่ตรวจความพร้อมโรงเรือนผลิตกล้ายางชำถุง รองรับความต้องการเกษตรกร ปี 53
18 ม.ค. 2553

ซีพี ลงพื้นที่ตรวจความพร้อมโรงเรือนผลิตกล้ายางชำถุง รองรับความต้องการเกษตรกร ปี 53 
นายขุนศรี ทองย้อย ผู้ช่วยกรรมการผู้จัดการ กลุ่มธุรกิจพืชครบวงจร เครือเจริญโภคภัณฑ์ ลงพื้นที่ จ.เชียงราย เพื่อตรวจความพร้อมโรงเรือนผลิตกล้ายางชำถุงที่ได้มาตรฐาน ของเจริญโภคภัณฑ์เมล็ดพันธุ์ อ.เมือง จ.เชียงราย เพื่อรองรับความต้องการการปลูกยางพาราของเกษตรกร ในเขตพื้นที่ภาคเหนือ ซึ่งมีความต้องการจำนวนมาก โดยเปิดเผยว่า จากการที่เจริญโภคภัณฑ์เมล็ดพันธุ์ มีประสบการณ์การผลิตต้นยางชำถุง ในโครงการยางพารา 1 ล้านไร่ ในช่วงที่ผ่านมา ปัจจุบันเกษตรกรที่เข้าร่วมโครงการยางพารา มีการเจริญเติบโตดี เกษตรกรมีความพึงพอใจมาก ซึ่งเกษตรกรที่เข้าร่วมโครงการในปี 2547 เริ่มทยอยกรีดยาง สร้างรายได้ให้แก่เกษตรกร เนื่องจากปัจจุบันราคายางแผ่น พุ่งขึ้นสูงถึง 87 บาทต่อกิโลกรัม ถือเป็นพืชที่ให้ผลตอบแทนสูงเมื่อเทียบกับการปลูกพืชอื่นโดยทั่วไป สร้างความพึงพอใจ เป็นความหวังและอนาคตของเกษตรกรชาวสวนยางในพื้นที่ปลูกใหม่ และในปี 2553 บริษัท เจริญโภคภัณฑ์เมล็ดพันธุ์ ได้เตรียมผลิตต้นยางชำถุงที่ได้คุณภาพมาตรฐาน สู่เกษตรกร โดยกระจายโรงเรือนผลิตไปสู่จังหวัดต่างๆ ทั่วประเทศ และมีกำลังการผลิตเพียงพอ สามารถรองรับความต้องการของเกษตรกร โดยตั้งเป้าผลิตในปีนี้ 5-8 ล้านตัน